ความพึงพอใจของผู้อยู่อาศัยต่อการออกแบบทางกายภาพในโครงการคอนโดมิเนียมระดับราคาปานกลางและระดับราคาสูง กรณีศึกษา โครงการ เดอะ แชปเตอร์วัน แคมปัส ลาดพร้าว 1และโครงการ เดอะ รีเซิร์ฟ เกษมสันต์ 3
Authors:   , อภิสิทธิพิชญ์ คณิศร์ 
Published: September 2023

การออกแบบสภาพแวดล้อมทางกายภาพถือเป็นหนึ่งในกระบวนการสำคัญในพัฒนาคอนโดมิเนียม ทั้งนี้เพื่อสร้างความโดดเด่นให้กับสินค้าและสร้างความพึงพอใจให้กับผู้อยู่อาศัย งานวิจัยนี้มุ่งศึกษาแนวคิดและวิธีการออกแบบ ลักษณะทางกายภาพของโครงการ รวมถึงประเมินความพึงพอใจต่อลักษณะทางกายภาพของคอนโดมิเนียม โดยเลือกกรณีศึกษา บริษัท พฤกษาเรียลเอสเตท จำกัด (มหาชน) ที่มีระดับราคาปานกลางและระดับราคาสูง โดยการใช้วิธีการสัมภาษณ์ผู้ประกอบการ 2 ท่าน ผู้ออกแบบโครงการ 5 ท่าน และการสอบถามผู้อยู่อาศัยในโครงการ จำนวน 166 คน ผลการวิจัยพบว่า 1.) แนวคิดการกำหนดตลาดเป้าหมาย (STP Marketing) เป็นปัจจัยสำคัญ ในการกำหนดแนวคิดการออกแบบเพื่อตอบสนองกลุ่มลูกค้าเป้าหมายของโครงการ กรณีศึกษาโครงการระดับราคาปานกลาง กำหนดราคาของคอนโดมิเนียมเพื่อให้กลุ่มคนระดับปานกลางสามารถจ่ายได้ การออกแบบเน้นแนวคิดหน้าที่การใช้สอย ส่งผลให้การออกแบบห้องพักมีขนาดเล็กแต่สามารถใช้พื้นที่อย่างมีประสิทธิภาพและเน้นความคุ้มค่าในการซื้อ ส่วนกรณีศึกษาโครงการระดับราคาสูง เน้นแนวคิดด้านสุนทรียภาพในการสร้างเอกลักษณ์ของโครงการ ส่งผลให้การออกแบบทางกายภาพอิงจากบริบทของพื้นที่เนื่องจากบริเวณที่ตั้งโครงการมีประวัติดั้งเดิม 2.) ลักษณะทางกายภาพจากกรณีศึกษาทั้ง 2 โครงการมีความแตกต่างกันคือ โครงการระดับราคาปานกลางเน้นพื้นที่ส่วนกลางน้อยกว่าพื้นที่ห้องพักโดยมีสัดส่วนที่ร้อยละ 36:64 พื้นที่ส่วนกลางจัดให้มีขนาดเล็กเนื่องจากส่งผลต่อรายจ่ายในอนาคตจึงมีพื้นที่ที่บริการในระดับมาตราฐาน พื้นที่ภายในห้องพักมีขนาดเล็ก การวางผังภายในห้องมีการรวมพื้นที่บางส่วนไว้รวมกันเพื่อประหยัดเนื้อที่ต่อตารางเมตร เน้นพื้นที่เก็บของภายในห้องพัก วัสดุภายในห้องเน้นการดูแลรักษาง่ายและมีราคาไม่สูง สร้างความคุ้มค่าด้วยการให้เฟอร์นิเจอร์ที่ครบครัน ส่วนโครงการระดับราคาสูงเน้นพื้นที่ส่วนกลางใกล้เคียงกับพื้นที่ห้องพักโดยมีสัดส่วนร้อยละ 49:51 พื้นที่ส่วนกลางมีขนาดใหญ่และมีการบริการเพิ่มเติมที่มากกว่ามาตราฐานให้ผู้อยู่อาศัยเกิดความสะดวกสบายมากยิ่งขึ้น ห้องพักมีพื้นที่ขนาดใหญ่ เน้นฝ้าภายในที่สูงโปร่ง การวางผังภายในห้องเป็นสัดส่วนเพื่อแยกการใช้งานที่ชัดเจน วัสดุภายในห้องอยู่ในระดับที่ดีกว่ามาตราฐานโดยใช้วัสดุที่มียี่ห้อและราคาสูง มีการให้เฟอร์นิเจอร์และชุดครัวที่มีความครบครัน 3.) ผู้อยู่อาศัยทั้ง 2 โครงการมีความพึงพอใจต่อลักษณะทางกายภาพด้านสถาปัตยกรรมมากที่สุด รองลงมาคือด้านสถาปัตยกรรมภายในและด้านภูมิสถาปัตยกรรมตามลำดับ ทั้งนี้ทั้ง 2 โครงการมีความพึงพอใจที่สอดคล้องกันด้านพื้นฐานแนวคิดการออกแบบที่เน้นประสิทธิภาพในการใช้งานและสุนทรียภาพ แต่มีลักษณะเด่นที่แตกต่างกัน โดยกรณีศึกษาโครงการระดับราคาสูงผู้อยู่อาศัยมีความพึงพอใจในระดับที่สูงกว่ากรณีศึกษาโครงการระดับราคาปานกลาง ในรายละเอียดโครงการระดับราคาปานกลางผู้อยู่อาศัยมีความพึงพอใจด้านรูปแบบอาคารมีความเหมาะสมกับการใช้งาน วัสดุและเฟอร์นิเจอร์ส่วนกลางมีคุณภาพที่ดี การจัดวางผังและการตกแต่งภายในห้องมีความเหมาะสมกับการใช้งาน และกรณีศึกษาโครงการระดับราคาสูงผู้อยู่อาศัยมีความพึงพอใจด้านพื้นที่ส่วนกลางมีความเหมาะสมกับการใช้งาน ความสูงฝ้าที่โปร่งเหมาะสมต่อการอยู่อาศัย สระว่ายน้ำที่เหมาะสมต่อการใช้งานและการจัดวางผังสวนมีประสิทธิภาพการใช้งานที่ดี การศึกษาในครั้งนี้จะเป็นประโยชน์ต่อผู้ประกอบการเพื่อใช้ข้อมูลประกอบการพัฒนาโครงการและผู้ออกแบบโครงการสามารถนำแนวคิดไปใช้ในการสื่อสารกับผู้ประกอบการ เพื่อบรรลุเป้าหมายในการออกแบบที่มีประสิทธิภาพ ตอบโจทย์ทางด้านการลงทุนและการอยู่อาศัย รวมถึงเป็นประโยชน์เชิงวิชาการในการเข้าใจกลไกการออกแบบทางกายภาพในการพัฒนาโครงการประเภทธุรกิจคอนโดมิเนียม